**26**

Na podlagi 28. člena Zakona o gospodarskih javnih službah (Uradni list RS, št. 32/93, [30/98](https://www.uradni-list.si/glasilo-uradni-list-rs/vsebina/1998-01-1224) – ZZLPPO, [127/06](https://www.uradni-list.si/glasilo-uradni-list-rs/vsebina/2006-01-5348) – ZJZP, [38/10](https://www.uradni-list.si/glasilo-uradni-list-rs/vsebina/2010-01-1847) – ZUKN in [57/11](https://www.uradni-list.si/glasilo-uradni-list-rs/vsebina/2011-01-2638) – ORZGJS40), 580. do 599. člena Zakona o gospodarskih družbah (Uradni list RS, št. 65/09 – uradno prečiščeno besedilo,[33/11](https://www.uradni-list.si/glasilo-uradni-list-rs/vsebina/2011-01-1587), [91/11](https://www.uradni-list.si/glasilo-uradni-list-rs/vsebina/2011-01-3912), [32/12](https://www.uradni-list.si/glasilo-uradni-list-rs/vsebina/2012-01-1401), [57/12](https://www.uradni-list.si/glasilo-uradni-list-rs/vsebina/2012-01-2405), [44/13](https://www.uradni-list.si/glasilo-uradni-list-rs/vsebina/2013-01-1696) – odl. US, [82/13](https://www.uradni-list.si/glasilo-uradni-list-rs/vsebina/2013-01-3035), [55/15](https://www.uradni-list.si/glasilo-uradni-list-rs/vsebina/2015-01-2281), [15/17](https://www.uradni-list.si/glasilo-uradni-list-rs/vsebina/2017-01-0730), [22/19](https://www.uradni-list.si/glasilo-uradni-list-rs/vsebina/2019-01-0914) – ZPosS, [158/20](https://www.uradni-list.si/glasilo-uradni-list-rs/vsebina/2020-01-2765) – ZIntPK-C, [18/21](https://www.uradni-list.si/glasilo-uradni-list-rs/vsebina/2021-01-0413), [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O, [75/23](https://www.uradni-list.si/glasilo-uradni-list-rs/vsebina/2023-01-2381) in [102/24](https://www.uradni-list.si/glasilo-uradni-list-rs/vsebina/2024-01-3204), v nadaljevanju: ZGD-1) ter 19. člena Statuta Mestne občine Nova Gorica (Uradni list RS, št. 13/12, 18/17, 18/19) je Mestni svet Mestne občine Nova Gorica na seji dne -------------- sprejel naslednji:

S K L E P

1.

Mestni svet Mestne občine Nova Gorica daje soglasje k pripojitvi družbe MESTNE STORITVE, Javno podjetje za urejanje mesta, d.o.o., Nova Gorica, Trg Edvarda Kardelja 1, 5000 Nova Gorica kot prevzete družbe k družbi JAVNO PODJETJE KOMUNALNA ENERGETIKA Nova

Gorica d.o.o., Sedejeva ulica 7, 5000 Nova Gorica kot prevzemne družbe. Z vpisom pripojitve prevzete družbe k prevzemni družbi, prevzeta družba preneha.

2.

Mestni svet Mestne občine Nova Gorica daje soglasje k Pogodbi o pripojitvi družbe MESTNE STORITVE, Javno podjetje za urejanje mesta, d.o.o., Nova Gorica k družbi JAVNO PODJETJE KOMUNALNA ENERGETIKA Nova Gorica d.o.o., ki je priloga obrazložitve tega sklepa.

3.

Za dan obračuna pripojitve se določi 30. 6. 2025. S tem dnem se vsa dejanja prevzete družbe v poslovnih knjigah štejejo za opravljena v korist prevzemne družbe.

4.

Mestni svet Mestne občine Nova Gorica se v imenu Mestne občine Nova Gorica kot edinega družbenika obeh udeleženih družb izrecno odpoveduje pravici do priprave in predložitve poročila poslovodstev obeh družb o pripojitvi (582. člen ZGD-1), reviziji pripojitve (583. člen ZGD-1), pregledu pripojitve s strani nadzornih svetov obeh družb (584. člen ZGD-1), pravici do predložitve pogodbe o pripojitvi registrskemu organu in omogočanju pregleda listin (1. in 2. odst. 586. člena ZGD-1 v povezavi z 2. odst. 619. člena ZGD-1) ter priložitvi listin k predlogu za vpis pripojitve v sodni register v obsegu, ki v poenostavljenem postopku po ZGD-1 niso potrebne (599. člen ZGD-1).

5.

Mestni svet Mestne občine Nova Gorica poslovodstvoma obeh družb nalaga izvedbo vseh potrebnih aktivnosti za vpis pripojitve v sodni register.

6.

Mestni svet Mestne občine Nova Gorica pooblašča župana Mestne občine Nova Gorica, da v imenu Mestne občine Nova Gorica sprejme in podpiše vse izjave volje, ki so potrebne za izvedbo postopka pripojitve, vključno z izjavo o odpovedi pravicam iz točke 4. tega sklepa, in sicer v vseh oblikah, ki jih predpisuje veljavna zakonodaja, vključno z notarskim zapisom.

7.

Ta sklep velja takoj.

Številka: 310-1/2025

Nova Gorica, dne

|  |  |
| --- | --- |
|   | Samo Turel  ŽUPAN |



Številka: 310-1/2025-12

Nova Gorica, dne 28. avgusta 2025

O B R A Z L O Ž I T E V

1. **Uvod**

Mestni svet Mestne občine Nova Gorica je na seji dne 27. marca 2025 pri obravnavi dokumenta »Analiza poslovanja družb Mestne storitve, javno podjetje za urejanje mesta d.o.o., Nova Gorica in Javno podjetje Komunalna energetika Nova Gorica, d.o.o. s preučitvijo možnosti združitve obeh družb (v nadaljevanju tudi: Analiza) sprejel sklep, s katerim nalaga občinski upravi, da v skladu z rezultati Analize in s ciljem optimizacije poslovanja, prične z izvedbo postopkov za pravno-formalno združitev navedenih družb.

Mestna občina Nova Gorica si aktivno prizadeva za racionalizacijo poslovanja in zmanjševanje stroškov javnih podjetij v svoji lasti. S tem namenom se predlaga statusno preoblikovanje z združitvijo dejavnosti dve javnih podjetij, katerih ustanoviteljica in edina (100 %) lastnica je Mestna občina Nova Gorica, in sicer družbe MESTNE STORITVE, Javno podjetje, d.o.o., Nova Gorica in družbe Javno podjetje KENOG d.o.o.. Postopek bi se izvedel s pripojitvijo, kjer bi družba MESTNE STORITVE, Javno podjetje, d.o.o., Nova Gorica (kot prevzeta družba) prenehala obstajati in se pripojila k družbi Javno podjetje KENOG d.o.o. (kot prevzemni družbi). Predlog za izvedbo pripojitve temelji na Analizi poslovanja obeh družb, znotraj katere je bilo med drugim ugotovljeno, da je pripojitev družbe MESTNE STORITVE, Javno podjetje, d.o.o., Nova Gorica k družbi Javno podjetje KENOG d.o.o. smotrnejša rešitev, saj prevzemna družba izkazuje višjo raven prihodkov in ima boljšo tehnično infrastrukturo, kar zagotavlja trdnejšo osnovo za uspešno združitev.

Skladno z ustanovitvenimi akti ustanoviteljske pravice v imenu Mestne občina Nova Gorica izvršuje Mestni svet Mestne občine Nova Gorica, ki je med drugim pristojen tudi za samostojno odločanje o statusnih spremembah in prenehanju javnih podjetij.

1. **Ozadje in razlogi za izvedbo pripojitve**

MESTNE STORITVE, Javno podjetje, d.o.o., Nova Gorica je po merilih Zakona o gospodarskih družbah (Uradni list RS, št. 65/09 - uradno prečiščeno besedilo, 33/11, 91/11, 100/11 - skl. US, 32/12, 57/12, 44/13 - odl. US, 82/13, 55/15, 15/17, 22/19 - ZPosS, 158/20 - ZIntPK-C, 175/20 - ZIUOPDVE, 18/21, 18/23 - ZDU-1O, 75/23, 102/24 – v nadaljevanju: ZGD-1) mikro družba, ustanovljena leta 2000. V letu 2023 je imela družba v povprečju 8 zaposlenih (FTE),[[1]](#footnote-1) čisti prihodek od prodaje pa je v letu 2024 znašal 534.662,67 EUR. Osnovni kapital družbe znaša 41.729,00 EUR. Skladno z aktom o ustanovitvi je ustanovitelj javno podjetje pooblastil za izvajanje izbirnih gospodarskih javnih služb, in sicer: 1. upravljanje s plačljivimi parkirišči, 2. oglaševanje in plakatiranje, 3. upravljanje in urejanje mestne tržnice in 4. urejanje in čiščenje javnih sanitarij.

Javno podjetje KENOG d.o.o. je po merilih ZGD-1 majhna družba, ustanovljena leta 1982. V letu 2023 je imela družba v povprečju 11,93 zaposlenih (FTE),[[2]](#footnote-2) čisti prihodek od prodaje pa je v letu 2024 znašal 2.711.632 EUR. Osnovni kapital družbe znaša 566.951,00 EUR. Javno podjetje izvaja gospodarsko javno službo oskrbe s toplotno energijo iz lokalnega omrežja na območju Mestna občina Nova Gorica, poleg tega pa ima tudi javno pooblastilo za izdajo predpisanih dovoljenj za priključitev na infrastrukturne objekte in naprave in za določanje pogojev in dajanje soglasij k dovoljenjem za posege v prostor, če se ti nanašajo na infrastrukturne objekte in naprave.

Osnovni namen predlagane pripojitve je doseganje večje učinkovitosti, gospodarnosti in kakovosti izvajanja gospodarskih javnih služb v pristojnosti udeleženih družb, kot je bilo podrobneje predstavljeno na seji Mestnega sveta Mestne občine Nova Gorica dne 27. marca 2025 pri obravnavi dokumenta Analiza poslovanja družb Mestne storitve, javno podjetje za urejanje mesta d.o.o., Nova Gorica in Javno podjetje Komunalna energetika Nova Gorica, d.o.o. s preučitvijo možnosti združitve obeh družb. Pripojitev omogoča povečanje gospodarske moči združenih subjektov brez vključitve dodatnih denarnih sredstev, pravni sistem pa za takšne primere zagotavlja transparenten postopek, ki varuje vse zainteresirane subjekte.

Glavni razlogi, ki utemeljujejo odločitev za pripojitev so predvsem optimizacija poslovanja (združevanje istovrstnih in dopolnjujočih se poslovnih področij in strokovnih funkcij), doseganje sinergijskih učinkov, zniževanje stroškov (nižji stroški vodenja in upravljanja, nižji administrativni stroški) ter povečanje obsega in kakovosti storitev (dolgoročno stabilnejše in kakovostnejše izvajanje javnih služb).

1. **Pravna podlaga**

Pravni temelj za izvedbo postopka statusnega preoblikovanja, kamor spada tudi postopek pripojitve, je ZGD-1, ki v členih od 579. do 622. podrobno ureja postopke združitev kapitalskih družb.

Pripojitev se opravi s prenosom celotnega premoženja ene družbe (v nadaljevanju: prevzeta družba) na drugo družbo (v nadaljevanju: prevzemna družba). S pripojitvijo celotno premoženje, skupaj z vsemi pravicami in obveznostmi prevzete družbe preide na prevzemno družbo. Prevzemna družba kot univerzalni pravni naslednik tako vstopi v vsa pravna razmerja, katerih subjekt je bila prevzeta družba. Vsi delavci prevzete družbe preidejo po samem zakonu na novega delodajalca – prevzemna družba, prevzeta družba pa z dnem vpisa pripojitve v sodni register preneha obstajati brez izvedbe likvidacijskega postopka.

Glede na dejstvo, da je Mestna občina Nova Gorica edini (100 %) družbenik tako v prevzemni kot v prevzeti družbi, ZGD-1 omogoča izvedbo poenostavljenega postopka pripojitve. Namen poenostavljenega postopka je v tem, da se postopek pospeši in poceni, saj ni potrebe po posebnih varovalnih mehanizmih, ki so sicer namenjeni zaščiti manjšinskih družbenikov ali upnikov. Poenostavitev postopka se izkazuje predvsem v tem, da se družbeniki lahko odpovedo določbam o pripravi poročil poslovodstev (582. člen), reviziji pripojitve (583. člen) in pregledu pripojitve s strani nadzornih svetov (584. člen). V skladu s šestim odstavkom 599. člena in 621. členom ZGD-1 se družbeniki navedenim postopkom lahko odpovedo v obliki notarskega zapisa ali pa na zasedanju skupščine, na kateri se odloča o soglasju za pripojitev. Zaradi navedenega se predlaga, da Mestni svet kot izvrševalec ustanoviteljskih pravic obeh družb sprejme sklep, s katerim se izrecno odpove tem pravicam, kar bistveno poenostavi in skrajša celoten postopek.

1. **Izvedba postopka pripojitve**

Postopek pripojitve je opredeljen v ZGD-1. Glede na to, da je MONG edina lastnica obeh vključenih javnih podjetij, ima ključno vlogo v samem postopku Mestni svet Mestne občine Nova Gorica, ki kot pristojni organ izvršuje ustanoviteljske pravice. Mestni svet sprejme sklep, s katerim poda soglasje k pripojitvi in k sklenjeni pogodbi, pogodbo o pripojitvi pa nato skleneta direktorja obeh vključenih družb v obliki notarskega zapisa.

Za obračunski dan pripojitve se določi datum, od katerega se dejanja prevzete družbe računovodsko štejejo za opravljena za račun prevzemne družbe. Dan obračuna pripojitve je naveden v pogodbi o pripojitvi in je določen na dan 30. 6. 2025. Pripojitev pravno polno učinkuje šele z vpisom v sodni register. S tem dnem po samem zakonu (*ex lege*) preidejo vse pravice in obveznosti s prevzete na prevzemno družbo. Hkrati prevzeta družba preneha obstajati, ne da bi bil potreben likvidacijski postopek, njenemu zakonitemu zastopniku pa s tem dnem prenehajo vsa pooblastila za zastopanje.

Zaradi enoosebnega lastništva se družbeniku prevzete družbe ne zagotovi novega poslovnega deleža v prevzemni družbi, saj ima Mestna občina Nova Gorica že v lasti 100 % delež prevzemne družbe.

1. **Ocena finančnih posledic**

Stroške pripojitve družbe lahko označimo kot minimalne, saj gre za stroške, ki so potrebni za izvedbo postopka pripojitve oziroma stroške, vezane na aktivnosti v začetni fazi statusnega preoblikovanja (npr. notarski stroški, stroški zaradi poenotenja informatike, administrativni stroški in stroški dela v tej zvezi ipd).

Predlagana pripojitev je zasnovana tako, da se izvede pod pogoji davčne nevtralnosti, kot to omogoča veljavna zakonodaja. V skladu z Zakonom o davku od dohodkov pravnih oseb (ZDDPO-2) in Zakonom o davčnem postopku (ZDavP-2) bo nameravana transakcija priglašena davčnemu organu z namenom pridobitve davčne obravnave po 49. členu ZDDPO-2. Davčna nevtralnost v tem kontekstu pomeni, da se prenos celotnega premoženja, pravic in obveznosti s prevzete na prevzemno družbo ne šteje za obdavčljiv promet, s čimer se prepreči takojšnja obdavčitev morebitnih kapitalskih dobičkov, ki bi nastali pri prenosu. Ključni pogoj za takšno obravnavo je, da glavni namen pripojitve niso davčni razlogi, temveč utemeljeni poslovni in finančni razlogi, kot sta reorganizacija in racionalizacija poslovanja.

1. **Posvetovanje z delavci o postopku pripojitve**

V postopkih pripojitve je potrebno upoštevati tudi določbe Zakona o sodelovanju delavcev pri upravljanju (ZSDU), ki ureja pravico delavcev do obveščenosti in posvetovanja o statusnih spremembah, ki vplivajo na njihov položaj.

Ker v nobeni od družb ni organiziranega sveta delavcev, se pravice delavcev do sodelovanja pri upravljanju uresničujejo neposredno, v skladu s 85. členom ZSDU. Ključne obveznosti delodajalca so opredeljene v 91. in 93. členu zakona, ki nalagata, da mora delodajalec pred sprejetjem dokončne odločitve o statusni spremembi obvestiti delavce o razlogih, posledicah in predvidenih ukrepih ter z njimi opraviti skupno posvetovanje. Poslovodstvi obeh udeleženih družb, zavezani k transparentnemu vodenju postopka in ohranjanju socialnega dialoga, bosta izvedli skupno posvetovanje z zaposlenimi, kljub temu, da so pravice delavcev ob prenosu zavarovane z delovnopravno zakonodajo. Glede na to, da zakon v primeru pripojitve ne predvideva soodločanja (soglasja) delavcev ali pravice do zadržanja odločitve delodajalca, kakršni koli dodatni postopki niso predvideni.

Ključna posledica za zaposlene v prevzeti družbi je, da se v skladu s 75. členom Zakona o delovnih razmerjih (ZDR-1) njihove pogodbe o zaposlitvi nespremenjene prenesejo na prevzemno družbo. Z dnem vpisa pripojitve v sodni register tako prevzemna družba postane njihov novi delodajalec, pri čemer se vse pravice in obveznosti iz obstoječih delovnih razmerij v celoti ohranijo.

1. **Predlogi sklepov**

Predlagani sklepi so med seboj vsebinsko in pravno povezani, saj skupaj tvorijo celoto postopka statusnega preoblikovanja. Za uspešno in pravno veljavno izvedbo pripojitve je zato predvideno njihovo skupno sprejetje.

**Mestnemu svetu Mestne občine Nova Gorica predlagam, da predlog sklepov obravnava in sprejme.**

 Samo Turel

 ŽUPAN

Pripravila:

Odvetniška družba Gaberščik o.p., d.o.o.

Ljubljana

Priloga: Predlog Pogodbe o pripojitvi družbe MESTNE STORITVE, Javno podjetje, d.o.o., Nova Gorica k družbi Javno podjetje KOMUNALNA ENERGETIKA Nova Gorica, d.o.o.

**Priloga: Predlog pogodbe o pripojitvi družbe MESTNE STORITVE, Javno podjetje za urejanje mesta, d.o.o., Nova Gorica k družbi JAVNO PODJETJE KOMUNALNA ENERGETIKA Nova Gorica d.o.o.**

**\*\*\***

**JAVNO PODJETJE KOMUNALNA ENERGETIKA Nova Gorica d.o.o.**, Sedejeva ulica 7, 5000 Nova Gorica, matična številka: 5231787000, davčna številka: SI 71747761, ki ga zastopa direktor Miran Kalin (v nadaljevanju: »prevzemna družba«)

in

**MESTNE STORITVE, Javno podjetje za urejanje mesta, d.o.o.**, Nova Gorica, Trg Edvarda Kardelja 1, 5000 Nova Gorica, matična številka: 1580515000, davčna številka: SI 69962529, ki ga zastopa zastopnik Egon Dolenc (v nadaljevanju: »prevzeta družba«)

skupaj kot: »pogodbeni stranki«

na podlagi določb Zakona o gospodarskih družbah (ZGD-1) sklepata naslednjo

**POGODBO O PRIPOJITVI**

**družbe MESTNE STORITVE, Javno podjetje za urejanje mesta, d.o.o., Nova Gorica k družbi JAVNO PODJETJE KOMUNALNA ENERGETIKA Nova Gorica d.o.o.**

**Uvodne določbe:**

Pogodbeni stranki soglasno ugotavljata:

* da sta v pripojitev udeleženi kot prevzemna družba JAVNO PODJETJE KOMUNALNA ENERGETIKA Nova Gorica d.o.o. in kot prevzeta družba MESTNE STORITVE, Javno podjetje za urejanje mesta, d.o.o., Nova Gorica;
* da je Mestna občina Nova Gorica, s sedežem na Trgu Edvarda Kardelja 1, 5000 Nova Gorica, matična številka 5881773000, edini (100 %) družbenik tako prevzemne kot prevzete družbe,
* prevzemna družba poslovnega deleža v prevzeti družbi ni dala, ali obljubila dati v zastavo ali v zavarovanje za dobljena posojila ali podobne pravne posle, s katerimi bi si zagotovila sredstva za pridobitev poslovnih deležev prevzete družbe, zato se ne uporabljajo določbe tretjega, četrtega in petega odstavka 592. člena Zakona o gospodarskih družbah (Uradni list RS, št. 65/09 – uradno prečiščeno besedilo,[33/11](https://www.uradni-list.si/glasilo-uradni-list-rs/vsebina/2011-01-1587), [91/11](https://www.uradni-list.si/glasilo-uradni-list-rs/vsebina/2011-01-3912), [32/12](https://www.uradni-list.si/glasilo-uradni-list-rs/vsebina/2012-01-1401), [57/12](https://www.uradni-list.si/glasilo-uradni-list-rs/vsebina/2012-01-2405), [44/13](https://www.uradni-list.si/glasilo-uradni-list-rs/vsebina/2013-01-1696) – odl. US, [82/13](https://www.uradni-list.si/glasilo-uradni-list-rs/vsebina/2013-01-3035), [55/15](https://www.uradni-list.si/glasilo-uradni-list-rs/vsebina/2015-01-2281), [15/17](https://www.uradni-list.si/glasilo-uradni-list-rs/vsebina/2017-01-0730), [22/19](https://www.uradni-list.si/glasilo-uradni-list-rs/vsebina/2019-01-0914) – ZPosS, [158/20](https://www.uradni-list.si/glasilo-uradni-list-rs/vsebina/2020-01-2765) – ZIntPK-C, [18/21](https://www.uradni-list.si/glasilo-uradni-list-rs/vsebina/2021-01-0413), [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O, [75/23](https://www.uradni-list.si/glasilo-uradni-list-rs/vsebina/2023-01-2381) in [102/24](https://www.uradni-list.si/glasilo-uradni-list-rs/vsebina/2024-01-3204), v nadaljevanju: ZGD-1), ki določajo posebno pravno varstvo upnikov za ta primer,
* da se glede na to, da je edini družbenik obeh družb ista pravna oseba, skladno s 599. členom ZGD-1 postopek pripojitve izvaja poenostavljeno,
* da nameravata družbi izvesti pripojitev tako, da se celotno premoženje prevzete družbe prenese na prevzemno družbo, prevzeta družba pa s pripojitvijo preneha obstajati.
1. **člen (Predmet pogodbe)**

Družba MESTNE STORITVE, Javno podjetje, d.o.o., Nova Gorica (prevzeta družba) se na podlagi te pogodbe pripoji k družbi Javno podjetje KENOG d.o.o. (prevzemna družba).

Pripojitev se izvede tako, da se celotno premoženje prevzete družbe prenese na prevzemno družbo, prevzeta družba pa z združitvijo preneha obstajati.

1. **člen (Pravno nasledstvo in prenos premoženja)**

Z vpisom pripojitve v sodni register preide celotno premoženje prevzete družbe, vključno z vsemi njenimi pravicami in obveznostmi (aktiva in pasiva) na prevzemno družbo.

Prevzemna družba kot univerzalni pravni naslednik vstopi v vsa pravna razmerja, katerih subjekt je bila prevzeta družba.

Prevzemna družba bo po opravljeni pripojitvi opravljala vse obstoječe dejavnosti kot tudi dejavnosti prevzete družbe.

1. **člen (Delovna razmerja in posvetovanje z delavci)**

Z dnem vpisa pripojitve v sodni register prevzemna družba kot univerzalna pravna naslednica vstopi v vse pravice in obveznosti iz delovnih razmerij z delavci prevzete družbe.

Poslovodstvi obeh družb sta v skladu z določili Zakona o sodelovanju delavcev pri upravljanju (ZSDU) predhodno izvedli postopek obveščanja in posvetovanja z delavci obeh družb o nameravani pripojitvi in njenih posledicah.

1. **člen (Prenehanje prevzete družbe)**

Z dnem vpisa pripojitve v sodni register prevzeta družba preneha obstajati brez likvidacije.

Z istim dnem prenehajo funkcije in vsa pooblastila direktorju oz. zastopnikom prevzete družbe.

1. **člen (Dan obračuna pripojitve)**

Dan obračuna pripojitve je 30. 6. 2025. Od tega dne dalje se vsa dejanja prevzete družbe računovodsko štejejo za dejanja, opravljena za račun prevzemne družbe.

1. **člen (Poslovni deleži in osnovni kapital ter menjalno razmerje)**

Prevzemna družba zaradi pripojitve v skladu s 1. točko prvega odstavka 589. člena v zvezi z ZGD-1 imetniku deležev prevzete družbe ne bo zagotovila deležev v prevzemni družbi in menjalno razmerje ni določeno. Glede na navedeno se tudi ne bodo opravljala nobena denarna izplačila.

S pripojitvijo se družbeniku prevzete družbe ne bo zagotovil poslovni delež v prevzemni družbi, saj je Mestna občina Nova Gorica edini družbenik tako prevzemne kot prevzete družbe.

Pripojitev prevzete družbe k prevzemni družbi se izvede po stanju osnovnega kapitala na dan vpisa pripojitve v sodni register.

Osnovni kapital prevzemne družbe se na dan vpisa pripojitve v sodni register ne spremeni.

1. **člen (Posebne pravice in ugodnosti)**

Članom organov vodenja in nadzora zaradi pripojitve ne bodo zagotovljene nobene posebne ugodnosti.

Pogodbeni stranki ugotavljata, da niti prevzeta niti prevzemna družba nista izdali zamenljivih obveznic, obveznic s pravico do prednostnega nakupa delnic, dividendnih obveznic ali na drug način zagotovili posebnih pravic do udeležbe pri dobičku tretjim osebam.

Ker imetnikov posebnih pravic v smislu 593. člena ZGD-1 ni, posebni ukrepi za uresničitev enakovrednih pravic v prevzemni družbi niso potrebni.

1. **člen (Revizija pripojitve)**

Revizija pripojitve se v skladu s šestim odstavkom 599. člena ne opravi, saj se je edini družbenik obeh družb tej pravici izrecno odpovedal.

1. **člen (Učinkovanje pogodbe)**

Ta pogodba je sklenjena pod pogojem, da k njej da soglasje edini družbenik, Mestna občina Nova Gorica, s sprejetjem ustreznega sklepa na seji Mestnega sveta.

Pripojitev začne pravno učinkovati z dnem vpisa v sodni register. V razmerju do tretjih oseb vstopa prevzemna družba v pravni promet kot pravna naslednica prevzete družbe z dnem vpisa pripojitve v sodni register.

1. **člen (Stroški postopka)**

Vse stroške, ki nastanejo v zvezi s to pripojitvijo, vključno s stroški notarskega zapisa in sodne takse za vpis, nosi prevzemna družba.

1. **člen (Končne določbe)**

Za vsa vprašanja, ki niso urejena s to pogodbo, se uporablja ZGD-1 in drugi veljavni predpisi Republike Slovenije.

Ta pogodba je sestavljena v obliki notarskega zapisa. Sklenjena je z dnem, ko jo v predpisani obliki podpišeta obe pogodbeni stranki, po predhodno pridobljenem soglasju edinega družbenika.

V Novi Gorici, dne \_\_\_\_\_\_\_\_\_

JAVNO PODJETJE KOMUNALNA ENERGETIKA Nova Gorica d.o.o.

Direktor Miran Kalin

\_\_\_\_\_\_\_\_\_\_\_\_\_\_

MESTNE STORITVE, Javno podjetje za urejanje mesta, d.o.o.

Zastopnik Egon Dolenc

\_\_\_\_\_\_\_\_\_\_\_\_\_\_

1. Šetina, Mira. 2025. *Analiza poslovanja družb Mestne storitve, Javno podjetje za urejanje mesta d.o.o., Nova Gorica in Javno podjetje Komunala energetika Nova Gorica, d.o.o. s proučitvijo možnosti združitve obeh družb*. Nova Gorica. Dostopno na: <https://www.nova-gorica.si/file/12162717413615348_marec-14-1.pdf> [↑](#footnote-ref-1)
2. *Ibid*,str. 28. [↑](#footnote-ref-2)